google/wiki40b huggingface dataset:
Arild Vatn

Boken «Institutions and the Environment»

Association for Evolutionary Economics (AFEE) og European Association for Evolutionary Political Economy (EAEPE) gikk i 2008 sammen om å hedre økonomer som har utmerket seg innen institusjonell økonomi. Med boken «Institutions and the Environment» ble Vatn én av fire prisvinnere (én av to i kategorien «over 35 år»). Boken har mottatt strålende anmeldelser fra fremstående kapasiteter innen økonomi og statsvitenskap. Boken søker å forklare betydningen av institusjoner for økonomiske prosesser, hvordan de påvirker menneskers handlinger og hvordan mennesker i sin tur påvirer institusjonene. I 2008 ble Vatn tildelt Thorstein Veblen-prisen for boken «Institutions and the Environmnent».

Verv

Vatn er den nåværende presidenten for European Socety of Ecological Economics. Han er også leder for Forskningsrådets prosjekt, «Miljø 2015». Vatn er leder for sommerskoleserien «Theories and Methods for Sustainability Research (Series)» (2005–2009), fire sommerskoler arrangert ved ulike europeiske universiteter og finansiert av EU/Marie Curie. I 2008 var Vatn koordinator for Noragrics masterutdannelse «International Environmental Studies».
Thor Heyerdahl-professoratet er et fireårig åremålsprofessorat  finansiert likt mellom Noragric og The Heyerdahl Institute. Det er plassert på Noragric, Ås, som koordinerer UBMs program «Helse og utvikling».

Priser og hedersbevisninger

2002: NLHs forskningspris
Al Bayda

Al Bayda er en by i Libya som har en befolkning på rundt 250 000. Byen, som ligger i nordøstlige Libya, er den nest største området i Kyrenaika. Den er hovedstaden i Al Hizam Al Akhdar
Hamstring

Hamstring (avledet og lånt fra tysk «Hamstern» under første verdenskrig) er innsamling og lagring av mat eller andre varer for å kunne dekke behovet for disse i en fremtidig periode med mangel. Mange dyr samler forråd av mat for vinteren, for eksempel gnagere som ekorn og rotter. Hamsterens vane med å samle frø og annen mat i sine kinnposer har gitt dette dyret sitt navn. Det moderne mennesket har ikke lenger behov for å hamstre for vinteren, men hamstrer gjerne i forkant av mulige naturkatastrofer, prisøkninger eller i generelt ustabile tider. Hamstring basert på urealistiske forventninger om fremtiden kan gå over i en lidelse.

Hamstring som lidelse

Noen former for hamstring hos mennesker kan gå over til å bli en lidelse, og kalles da gjerne samlemani. Samlemani er definert som det å ta vare på og ikke greie å kvitte seg med verdiløse ting, selv om de for andre ikke har noen verdi. Samlemani har tidligere blitt sett på som en undertype av tvangslidelser, men senere forskning tyder på at hamstring kan representere et relatert men distinkt syndrom.
Pammenes av Theben

Pammenes (gresk: Παμμένης; død ca. 354-353 f.Kr.) var en gresk hærfører fra Theben som var dyktig og godt kjent på 300-tallet f.Kr. Han var forbundet med Epaminondas med både politiske som vennskapelige bånd. Epaminondas fostret Pammenes til å bli hans etterfølger, og «selv om Pammenes  aldri oppnådde det opphøyde omdømme til sin mentor, ble han uansett meget høyt ansett av sine ettertid.» Plutark priset Pammenes  og likestilte ham Aristides og Agesilaos.
I 371 f.Kr., da Megalopolis ble grunnlagt, da det var oppfattet som at Sparta kunne angripe de som drev på med arbeidet, ble Pammenes sendt av Epaminondas som hærfører av en gruppe på 1000 håndplukkede soldater for å forsvare dem og overvåke byggen av festningen. Året etter var det en gruppe innbyggere i Megalopolis som ville oppløse dette samfunnet og de dro tilbake til sine egne steder. Det ble deretter sendt bud til Mantineia og andre på Peloponnes for støtte. De i Megalopolis som motsatte oppløsningen av staten sendte bud på støtte fra thebanerne og Pammenes marsjerte med 3000 fotsoldater og 300 kavalerister. Med denne styrken nedkjempet Pammenes fienden, og tvang de som hadde forlatt Megalopolis til å dra tilbake.
Da unge Filip, den framtidige konge av Makedonia, ble sendt som gissel til Theben, ble han plassert under omsorgen til Pammenes. De to hadde tilsynelatende gjensidig respekt for hverandre, kanskje også et vennskap, som varte fra deres tidlige år sammen i Theben. Pammenes ble i antikke kilder omtalt som hengitt til paiderastia. Det er vanskelig å si i hvilken grad man skal ha tillit til de beskrivelsene, blant annet at da Filip II av Makedonia var under hans omsorg, skal Pammenes ha hatt et homoseksuelt forhold til den unge prinsen.
Da Artabazos II av Frygia i 356 f.Kr. mot Artaxerxes II, kongen av Perserriket, ledet Pammenes en styrke på 5000 fra Theben for å gi støtte til Artabazos. Han beseiret fienden i to store slag. Men Pammenes' suksess bidro også til hans eget fall. Hans popularitet synes å ha blitt et horn i siden av Artabazos, og han mistenkte eller hevdet at Pammenes drev intriger med fienden, arresterte ham og overleverte ham til sine brødre, Oxythras og Dibiktos. Deretter forsvinner Pammenes ut av historien, antagelig ble han henrettet. «Drapet på den dyktigste militære leder i Boiotia siden Pelopides og Epaminondas var den største misbruk av verdifullt talent da Theben senere var i sårt behov for det.»
Kristine Jacobsen

Musikkarriere

Jacobsen har drevet med musikk store deler av livet. Hun dannet sitt første rockeband, Amaze, som sekstenåring. Siden dengang har hun spilt i både popband, danseband og jenteband.  I de senere årene har hun fokusert mer på jazz. I 2003 startet hun duoen Bim & Bianca sammen med svenske Bengt Öberg. Duoens musikk er en sammenblanding av elektronika, jazz og pop. Sommeren 2008 spiller de inn debutplaten på en øde øy utenfor Åland. Den blir utgitt til høsten på Honeymilk Records.
Hun er oppvokst i Stavern, men er i dag bosatt på Nesodden sammen med sin datter.
TradeDoubler

Tradedoubler er et internettselskap som jobber med annonsering på Internett. Selskapet spesialiserer seg på affiliatemarkedsføring, søkemotormarkedsføring, kampanjer og sporingsteknologi. Hovedkontoret ligger i Stockholm og selskapet har mer enn 650 ansatte i 18 europeiske land. TradeDoubler er notert på Stockholmsbørsens O-liste og ble grunnlagt i 1999 av Martin Lorentzon, som også har grunnlagt den populære musikktjenesten Spotify.
Den 15. januar 2007 offentliggjorde TradeDoubler et kjøpstilbud fra det amerikanske selskapet AOL på 6,3 milliarder svenske kroner Den 15. mars 2007 ble budet trukket tilbake, da for få aksjonærer var villige til å selge sine aksjer til AOL. I august 2007 kjøpte TradeDoubler opp det britiske selskapet IMW som spesialiserer seg på søkemotormarkedsføring. I kjøpet inngikk teknologiselskapet The Technology Works, konsulentselskapet The Search Works og SEM-verktøyet BidBuddy.

TradeDoubler i Norge

I Norge ble TradeDoubler etablert i 2000 og selskapet har kontorer på Youngstorget i Oslo. TradeDoubler i Norge har kunder som MPX, Nelly.com, CDON, DFDS, Color Line og Blivakker. Om lag 200 annonsører er idag tilknyttet direkte eller indirekte det norske kontoret. I 2010 sponset TradeDoubler bransjeeventet Gulltaggen samt ANFO Affiliate-seminaret i 2015. Den norske avdelingen avvikles 1. februar 2015, hvorpå annonsører og kunder vil bli styrt fra Sverige og England.
LXDE

LXDE, som er forkortelse for Lightweight X11 Desktop Environment, er et skrivebordsmiljø med relativt lave ressurskrav. Det er spesielt egnet for personlige datamaskiner slik som NettPCer og System on a chip datamaskiner.
LXDE er fri og åpen programvare som er lisensielt under GNU General Public License og GNU Lesser General Public License. Det er utviklet ved hjelp av C (GTK+) og C++ (Qt).
Siste versjon er 0.10. som ble lansert 2. november 2015.
Kirby's Dream Land

Handling

King DeDeDe har stjålet all maten til innbyggerne i Dream Land. Nå må Kirby reise gjennom fem nivåer så han til slutt tar tilbake maten og redder Dream Land fra DeDeDe.
Torungene

Torungene består av de to mindre øyene Store- og Lille Torungen i havgapet utenfor Arendal, og er en del av Raet landskapsvernområde. Det er omtrent 1 100 meter imellom øyene.
Øyene tilhørte i sin tid Hiis gård, og ble solgt til den norske stat for 450 speciedaler. På øyene står tvillingfyrene Store- og Lille Torungen fyr, som begge ble anlagt i 1844. På øyene vokser det villtulipaner, Arendals kommuneblomst. Blomstene ble trolig innført i seilskutetida. Navnet Torungene kommer mest sannsynlig fra tord (møkk/skarn) og ung (hører til), og som da kan bli skarndynger (se også Møkkalasset fyr). Torungene eies idag av Kystverket.
God kveld, Dagfinn

Om serien

I studio forteller Dagfinn på sedvanlig vis om tingene som opptar ham. Hva gjør krabber når de er alene, er baderinger og stupebrett tegn på at det finnes vann på Mars og hvordan høres bursdagssangen til Osama bin Laden ut. Med Dagfinns sedvanlige skjeve blikk på virkeligheten får vi se mye av det som gjør ham til en av Norges mest populære stand-up-komikere. Selv om han sitter denne gangen. I utallige roller som alt fra cowboy, til pilot, til motstandskjemper under krigen og mafiaboss hos psykologen, får vi svar på bl. a. spørsmål som: ”Finnes det nettverksproblemer i The Matrix?”, ”Husker alltid antiterrorpolitiet å gå på do før oppdrag?”, "Hva kan pornoskuespillere trekke fra av utgifter på selvangivelsen?" og ”Hva skjer når bankranere ikke får barnevakt?”. I serien møter vi også Daffa, heavy-metal rockeren som opplever at andre i bandet stjeler bevegelsene hans, og flykapteinen som er opptatt av alt annet enn å holde flyet på vingene.
It's the Most Wonderful Time of the Year

«It's the Most Wonderful Time of the Year» er en sang skrevet av Edward Pola og George Wyle som ble spilt inn og gitt ut på albumet The Andy Williams Christmas Album med Andy Williams i 1963.
Wenche Myhre spilte sangen på sin turnè Wenches jul. På norsk ble sangen kalt «Den er her, deiligste tiden hvert år».
Tøffe, det lille lokomotivet

Tøffe, det lille lokomotivet (orig: Ivor the Engine) er en britisk animert TV-serie for barn. Serien ble opprinnelige sendt på ITV i 1959, men gjenoppstod i 1970-årene i fornyet versjon med farger på BBC, hvor den gikk fra 1975 til 1977. Serien ble laget av Oliver Postgate og Peter Firmins produksjonsselskap Smallfilms. Tegningene var ved Peter Firmin, musikken var komponert av Vernon Elliott og fremført av «the Vernon Elliott Ensemble», og historiene var skrevet av Oliver Postgate (som også var produsent).
Den ble vist i NRK på 1960-, 1970- og 1980-tallet. De norske stemmene ble lest av Ragne Tangen og Rolf Just Nilsen.
Tøffe, det lille lokomotivet utgjorde hoveddelen av episodene i NRKs barnetv-serie Tertitten, som ble sendt i 1969 og 1970, med Jon Skolmen som programleder.
Summorum Pontificum

Summorum Pontificum er et motu proprio som ble offentliggjort av pave Benedikt XVI den 7. juli 2007 og som trådte i kraft 14. september 2007.
Det pavelige brevet opphever de viktigste restriksjonene på feiringen av den tridentinske messe, dvs. den katolske messe med liturgien som ble brukt fra 1570 (konsilet i Trient) og frem til 1969–1970 (etter Annet Vatikankonsil), i den formen messen ble gitt av Johannes XXIII i 1962. Brevet erklærer og begrunner den tridentinske messe som en «ekstraordinær form» av gudstjenesten innen den romerske ritus. Liturgien som ble utarbeidet på oppdrag fra Annet Vatikankonsil og promulgert av pave Paul VI i 1969, Missale Romanum, forblir den «ordinære» formen for messe, men brevet understreker at de to liturgiformene ikke hører til forskjellige riter, men er forskjellige variasjoner innenfor samme ritus.
Det tidligere regelverket krevde spesiell tillatelse for at prester kunne feire gudstjeneste med den gamle, latinske liturgien.  Etter at Summorum Pontificum trådte i kraft kreves ikke lenger noen spesiell tillatelse, bare at presten har noe kjennskap til den latinske liturgien og språket.
Den eneste vesentlige begrensningen på feiringen av den tridentinske messe som gjenstår gjelder feiringen av Triduum Sacrum – på påskedagene, som er kirkeårets høydepunkt, kan ikke «den ekstraordinære form» feires uten menighet tilstede, i motsetning til resten av kirkeåret. Med menighet tilstede kan man velge å feire én av formene, noe som i en vanlig menighet nesten alltid vil tilsi at man feirer «den ordinære form». I såkalte «valgsogn», som noen steder etableres der hvor det er stor etterspørsel for den gamle liturgien, vil man dog kunne feire triduum etter «den ekstraordinære form», og det samme gjelder enkelte ordenskommuniteter. For de steder hvor dette gjøres, endret pave Benedikt XVI i 2007 en bønn i langfredagsliturgien som omhandler jødenes forhold til Kristus, noe som ble møtt med varierende reaksjoner. Denne endringen angikk kun «den ekstraordinære form», og angår derfor ikke det store flertall av sogn som feirer «den ordinære form».
Protektoratet

Bakgrunn

Før Protektoratet ble opprettet hadde først England, og etterhvert også Skottland og Irland, blitt styrt direkte som et samvelde av Parlamentet siden 1649. Det såkalte Rump Parliament ble i april 1653 oppløst med makt av soldater ledet av Oliver Cromwell på grunn av det som ble oppfattet som ineffektivitet og på grunn av dets motvilje mot å oppløse seg selv. Erstatningen, Barebones Parliament som styrte fra april til desember 1653, ble utpekt av Cromwell og lederne for hæren, men var allikevel umulig å kontrollere.

Oliver Cromwells protektorat

Tittelen Lord Protector ble formelt opprettet gjennom Instrument of Government, en konstitusjon som ble vedtatt av Council of State i desember 1653. Cromwell fikk tildelt embetet på livstid. Konstitusjonen delte makten mellom Lord Protector, Council of State og parlamentet, men i praksis ble den sterke utøvende makt som hadde vært fraværende siden monarkiets fall gjenopprettet. Resultatet var at Cromwells styre har blitt tolket av historikere som «et av de første eksperimenter med (de facto) militærdiktatur» (Abbott). I 1655 befestet Cromwell sin stilling ved å bruke en rojalistoppstand som påskudd for å oppløse de tradisjonelle lokale styresmaktene, og erstatte shires med militærdistrikter ledet av offiserer fra hæren, en ordning som har blitt kjent som «generalmajorenes styre». 
Religiøst var Protektoratet preget av strengt håndhevet puritansk lovgivning. Jøder og de fleste protestanter fikk nyte en viss religiøs toleranse, men episkopale og katolikker hadde ingen frihet til å utøve sin tro. 
I 1657 ble Instrument of Government erstattet av Humble Petition and Advice, som forsterket likhetene mellom Lord Protector og en monark. Cromwell ble fra da av tiltalt som «Deres høyhet». En formell gjeninnsettelse som Lord Protector minnet tildels om en kroningsseremoni, og han fikk retten til å velge sin etterfølger. Likheten med monarkiet ble ikke svekket av at han valgte sin eldste overlevende sønn, Richard, som tittelarving.

Richard Cromwells protektorat

Oliver Cromwell døde i september 1658, og sønnen tok som planlagt over. Det viste seg raskt at han ikke hadde sin fars evne til å kontrollere hæren, og allerede i mai 1659 gikk han av.

Oppløsning

Etter et kort «interregnum» ble monarkiet gjenopprettet i mai 1660, mest gjennom general George Moncks initiativ.
Teigstad

Teigstad er en gård og ei grend i Dønna kommune i Nordland fylke. Den ligger ved Dønnessundet, på sørsida av øya Dønna.
Gjeble Pederssøn, Norges første lutherske biskop, ble født og fostret opp på Teigstad.
Carlos Alberto de Oliveira

Karriere

Carlos Alberto de Oliveira startet sin profesjonelle karriere i Ponte Preta i 1990. Han har også spilt for São Paulo, Kyoto Purple Sanga, Galatasaray, Corinthians, Atlético Paranaense, Beitar Jerusalem og Grêmio.
Forsvarsministeriets Personalestyrelse

Forsvarets Rekruttering

Forsvarets Rekruttering (FVR) er underlagt FPT, og som navnet antyder er FVR Forsvarets rekrutteringsavdeling og består av cirka 100 sivilt og militært ansatte. Alle som ønsker å bli militært ansatt i Forsvaret kommer til «avprøvning» ved FVRs fasiliteter i Jonstruplejren.
I tillegg har FVR ansvar for Forsvarets dag, den tidligere sesjon.
Shuanqiao

Shuangqiao (kinesisk: 双桥区; pinyin: Shuāngqiáo Qū) er et bydistrikt i Chongqing i Folkerepublikken Kina.
Arealet er på 43,1 km².
Befolkningen var på 44 800 innbyggere i 1999
Johnnie Parsons

Racingkarrière

Parsons startet med racing i en midget car på USAs vestkyst, og vant mesterskapet i den forkortede 1942-sesongen etter å ha vunnet 18 løp. Etter andre verdenskrig begynte Parsons med racing i AAA. Han kom på andreplass i sitt første Indianapolis 500 i 1949 og vant samme sesong AAA National Championship, forløperen til Champ Car-mesterskapet. I 1950 tok han førsteplassen i Indianapolis 500. Dette var den første sesongen hvor løpet var en del av FIAs verdensmesterskap for førere, og i og med denne seieren kom han på sjetteplass i verdensmesterskapet. Han deltok i Indy 500 i alt 10 ganger.
Parsons fikk den tvilsomme ære av å være den eneste vinneren av Indianapolis 500 som fikk navnet sitt feilstavet på Borg-Warner-trofeet, hvor det ble gravert inn «Johnny» i stedet for «Johnnie».  Hans sønn Johnny Parsons kjørte også Indianapolis 500 mange ganger mellom 1973 og 1996.
Mouvement national pour la libération de l'Azawad

Mouvement national pour la libération de l'Azawad (Den nasjonale bevegelsen for Azawads frigjøring; tamasheq: ⵜⴰⵏⴾⵔⴰ ⵏ ⵜⵓⵎⴰⵙⵜ ⴹ ⴰⵙⵏⵏⴰⵏⵏⵓ ⵏ ⴰⵣⴰⵓⴷ; Tankra n Tumast ḍ Asnnannu n Azawd; arabisk: الحركة الوطنية لتحرير أزواد DIN: al-Ḥakarat al-Waṭaniyya li-Taḥrīr Azawād), MNLA, tidligere kalt Mouvement national de l'Azawad (MNA; «Azawads nasjonalbevegelse») er en politisk og militær organisasjon i det ikke-anerkjente landet Azawad, som er anerkjent som en del av Mali.
Bevegelsen skal bestå av tuareger som tidligere kjempet for den libyske hær i borgerkrigen i Libya i 2011 (selv om andre tuareger kjempet på den andre siden for det nasjonale overgangsrådet), og som siden vendte tilbake til Mali. Bevegelsen ble grunnlagt i oktober 2011, og i tillegg til tuareger inkluderer den også andre sahariske stammefolk. Den maliske regjeringa har anklaget bevegelsen for å ha tilknytning til al-Qāʿidah i det islamske Maġrib, en reaksjon ikke ulike den andre stater har brukt under den arabiske vår. MNLA har nektet for at dette er sant. I april 2012 hadde bevegelsen, sammen med den islamske organisasjonen Ançar Dine, skaffet seg kontrollen over praktisk talt hele Nord-Mali, inkludert de tre største byene, Kidal, Gao og Tombouctou. 6. april erklærte MNLA Azawad for å være en uavhengig stat.
Bilal Ag Acherif er MNLAs generalsekretær.
Mixochlorus

Utseende

Middelsstore (ca. 6 - 13 millimeter), avlange, metallisk fargede praktbiller. Artene er ganske fargerike med ulike slags metallglans. Antennene er nokså korte og sagtakkede. Oversiden er tett og fint punktert.

Utbredelse

Slekten er utbredt i Mellom-Amerika.
Lesja kirke

Kirkebygg

Byggverket er en laftet tømmerkirke og har 300 plasser. I de fleste prestegjeld i Gudbrandsdalen ble det bygget nye kirker på 1700-tallet, etter at kongen solgte kirkene på auksjon i 1723. Alle dalens kirker ble kjøpt av bygdefolket. De nye kirkene ble bygget som laftede korskirker. Det må ha vært den nye domkirken i Kristiania, Vår Frelsers kirke fra 1690-årene, som var forbildet. De store sognekirkene i Gudbrandsdalen er godt proporsjonerte. Den ene korsarmen utgjør koret, skilt fra skipet med et korskille, vanligvis kronet med kongens monogram holdt av to løver. I Lesja kirke har korsarmene jevnhøye saltak. Korsarmene mot nord og vest har galleri. En omfattende restaurering i 1901 ble delvis reversert av arkitekt Heinrich Jürgensen på 1920-tallet. Tårnet ligner andre tårn i Gudbrandsdalen (blant annet Ringebu og Vågå kirker) og stilen ble utviklet av Werner Olsen 100 år tidligere. For å skape en solid konstruksjon la byggmesteren de tre øverste stokkene i laftingen gjennomgående over korsarmene. Skipene er alle på om lag 7 meter bredde. De smårutede blyinnfattede vinduene forsvant omkring 1902.

Interiør og inventar

Prekestolen i Lesja er skåret med rik akantusdekorasjon av Jakob Klukstad. Klukstad var fra Lom, men flyttet til Lesja og ble husmann under prestegarden, trolig på den tiden han arbeidet i kirken. Prekestolen er laget til den forrige kirken på stedet. Klukstad laget også altertavle til den nye kirken, den er svært originalet utformet. Den er et stort og rikt utført kunstverk med et rammeverk av akantus rundt en rekke skårne billedscener. Tavlen er et hovedverk innen Gudbrandsdalens folkekunst. Himlingen i kirken og galleribrystninger og benkevanger er malt av Ragnvald Einbu etter forbilde fra bevarte rester fra kirkens opprinnelsestid.

Kirkegård

På kirkegården finnes det et stort antall gravminner fra 1700-tallet, noen av dem samlet og satt opp på et takoverbygg på kirkegården.
Adkomst til stedet, som er et velkjent turistmål, er via Fv496 og E136.

Tidligere kirke

Den tidligere kirken, kalt Hofs kirke, var en stavbygning som sto sørøst for prestegården ned mot innsjøen, omkring 500 meter fra nåværende kirke. Den nye kirken ble i 1749 oppført på en nordsiden av prestegården på en høyde midt i dalen. De dårlige grunnforholdene nær Lesjavatna hadde trolig ødelagt stavkirken.
GSN (album)

GSN er et musikkalbum av Ole Amund Gjersvik, Arild Seim og Helge Nyheim, som ble spilt inn i Havnelageret Studio med Daniel Birkeland bak miksebordet i 2015. 
Albumet ble gitt ut på Acoustic Records i april 2018.
Rinnan (Songdalen)

Rinnan er en ås i nordre del av Songdalen kommune, Vest-Agder. Med sine 416,0 moh. er den det høyeste punktet i kommunen.
Årets Bilde

Årets Bilde er en årlig juryert foto- og videokonkurranse som arrangeres av Pressefotografenes Klubb. Konkurransen består av flere kategorier og skal fremme den beste norske fotojournalistikken gjennom et helt kalenderår.   
Konkurransen er åpen for alle, så lenge bidragene er produsert i henhold til gjeldende normer for presseetikk i Norge, herunder Vær varsom-plakaten.
Den aller høyeste utmerkelsen er «Årets bilde», det beste enkeltbildet gjennom et år. Dette bildet blir valgt blant alle førsteprisene i de forskjellige fotokategoriene det konkurreres i.  
I tillegg kåres det «Årets fotojournalist» og «Årets videjournalist», to utmerkelser som ble innført i 2014 etter modell fra Danmark.
Stuping under Sentralamerikanske og karibiske leker 1990

Stuping under Sentralamerikanske og karibiske leker 1990. Stuping var en av flere sporter i de sekstende sentralamerikanske og karibiske leker som ble arrangert i Mexico by i Mexico i perioden 20. november til 3. desember 1990. Det var sekstende gangen som stuping var med i de sentralamerikanske og karibiske leker. Det var seks øvelser, 1- og 3 meter sviktstup og 10 meter tårnstup for både menn og kvinner. Mexico ble beste nasjon, de vant alle seks gullmedaljene.
Rokkesteinen

Rokkesteinen er en barnebok skrevet av Reidar Brodtkorb, utgitt i 1967 og illustrert av Kjersti Scheen. I 1979 ble det utgitt en ny utgave som var illustrert av Odd Hoff-Petersen.

Handling

Handlingen foregår på en norsk bondegård. Kari er yngste datter på gården, og i starten av boken treffer hun på en trollunge som nettopp har blitt foreldreløs fordi trollmor og trollfar ble skremt og forvandlet til stein. Kari tar trollet med seg hjem, og gir ham navnet «Jumpis» fordi han jumper (hopper) så fint over elva. Jumpis er svært snill og veldig sterk, og blir snart en del av familien. Han lærer menneskespråk og gjør sin del av jobben på gården.
En dag kommer en kramkar til gårds, og han får se Jumpis, som til da har levd i skjul på gården. Kramkaren blir vettskremt, og løper avgårde. Senere kommer lensmannens folk, og det blir stor oppstandelse i bygda. Dette fører til at familien lager barrikader og gjerder rundt gården. 
Det ender med at de drar langt langt inn i skogen for å slå på Rokkesteinen som står på toppen av et fjell. Det sies at da vil trollene komme frem fra sitt skjulested. De dundrer til så det synger gjennom skogene. Ingenting skjer, og de drar skuffet hjem.
Dagen etterpå kommer et stort troll til gården. Dette er bestefaren til Jumpis. Han tar med Jumpis tilbake til Trolland. Som takk får familien en kiste med gull.